****

**Република българия**

ОБЛАСТEН УПРАВИТЕЛ НА ОБЛАСТ ВЕЛИКО ТЪРНОВО



**ДОКЛАД**

**ЗА ДЕЙНОСТТА НА ОБЛАСТНА АДМИНИСТРАЦИЯ ВЕЛИКО ТЪРНОВО**

**ЗА 2018 ГОДИНА**

**УВАЖАЕМИ ДАМИ И ГОСПОДА,**

Изминалата 2018 година беше динамична за развитието на област Велико Търново. Традиционно областта се открои с устойчивото нарастване на темпа на усвояване на средствата по оперативни програми на ЕС и Националната програма за енергийна ефективност на многофамилни жилищни сгради.

През 2018 г. ръководният екип на Областната администрация успя да доразвие вече утвърдените приоритети за развитието на област Велико Търново, като един от успешните европейски региони. Бяха създадени условия за подобряване качеството на живот и устойчивото развитие на икономиката.

Към февруари 2019 г., съгласно данните от Информационната система за управление и наблюдение на средствата от ЕС в България – ИСУН 2020, в област Велико Търново със статус приключени и в процес на изпълнение има общо 161 проекта, финансирани с европейски средства, на обща стойност 155 630 597 лева.

Най-много са сключените договори по Оперативна програма „Иновации и конкурентоспособност“ – 60 бр., на обща стойност 79 204 025 лева.

По Оперативна програма „Развитие на човешките ресурси“ сключените договори са 50 бр., на обща стойност 12 422 216 лева.

По Оперативна програма „Региони в растеж“ договорите са 24 бр. на обща стойност 55 110 474 лева.

По Оперативна програма „Наука и образование за интелигентен растеж“ проектите са 6 бр., на обща стойност 2 631 749 лева. Тук не е включен проект „Изграждане и развитие на Център за компетентност "Квантова комуникация, интелигентни системи за сигурност и управление на риска“ с обща стойност 13 500 000 лв., който в системата ИСУН е регистриран на надрегионално ниво, и в който партньор е НВУ „Васил Левски“ заедно с още 8 други организации.

По Програмата за морското дело и рибарство в региона има 5 договора на обща стойност 4 415 214 лева.

По Оперативна програма „Добро управление“ във Великотърновска област има 3 проекта на обща стойност 769 545 лева.

По Оперативната програма за храни и/или основно материално подпомагане от Фонда за европейско подпомагане на най-нуждаещите се лица за периода 2014-2020 г. са регистрирани 13 договора на обща стойност 1 077 370 лева.

По данни от сайта на ДФЗ – секция „Публичност по подмерките от ПРСР 2014-2020“ могат да се идентифицират повече от 163 одобрени проекта в общините от област Велико Търново.

За постигането на тези приоритети, запазихме формулираните стратегически цели: постигане на икономически растеж и развиване на конкурентоспособност, подобряване на социалния статус на гражданите и създаване на благоприятна и здравословна среда на живот, създаване на институционална среда като база за устойчиво развитие.

През 2018 г. управленският екип на Областна администрация продължи комплексния анализ и оценка на състоянието на област Велико Търново. Следващите месеци и години ще бъдат период за подготовка и реализация на новия програмен период. За да се запази постигнатото досега в администрацията и да се доразвие в нови, още по-успешни параметри, ще продължим да привличаме специалисти и развиваме административния капацитет. За постигането на тези цели администрацията има сили и възможности да провежда ефективни секторни политики, да развива ново мислене и да се осъществяват важни за региона проекти, които ще доведат до по-добър начин на живот и по-оптимално използване на ресурсите на ЕС.

През 2018 г. нашият екип работи и за създаването на оптимална инвестиционна среда и атрактивен бизнес-климат, за развиване на основните отрасли в региона - земеделие и туризъм, за увеличаване на научния и технологичен капацитет и др.

*Във всички тези процеси и при развиване на секторните политики на регионално ниво, Областна администрация беше активна страна. Регионалните секторни политики бяха дискутирани и развивани в областните съвети и комисии, а представители на ръководството и експерти на институцията участваха в различни междуведомствени формати и инициативи. Диалогът между регионалните структури и кметовете на десетте общини, беше коректен и пълноценен. Много добра координация има между работодателите, синдикатите, териториалните структури на министерствата, както и с различните граждански и обществени организации. Областна администрация бе търсен и желан партньор и получи още повече доверие от обществото.*

Основните принципи на управление, които прилагаме са законност, прозрачност, откритост, диалогичност, системност и демократичност като дейността е подчинена на интереса на гражданите и бизнеса. В този смисъл ще продължим да търсим взаимодействието със структурите на гражданското общество, неправителствения сектор, медиите, браншовите и синдикални организации.

И занапред Областна администрация Велико Търново ще е отворена за добрите идеи, за полезните практики, за оригиналните предложения и проекти, свързани с реализацията на стратегическите цели на институцията във връзка с подобряване живота на гражданите.

**ПРОФ. Д-Р ЛЮБОМИРА ПОПОВА****/П/**

*Областен управител*

*на област Велико Търново*

**Стратегическите цели за 2018 г. на**

**Областна администрация Велико Търново бяха:**

І. Намаляване на административната тежест пред бизнеса и гражданите. Развитие на електронно управление.

ІІ. Ефективна защита на населението от бедствия и аварии.

ІІІ. Стабилна финансова система като предпоставка за устойчиво икономическо развитие и поддържане на атрактивна инвестиционна среда.

IV. Балансирано регионално развитие.

V. Увеличаване на доходите чрез заетост и по-висока производителност на труда.

VI. Ликвидиране на неграмотността и задължително образование, повишаване качеството на образованието, практически ориентирано към потребностите на пазара на труда, чрез мотивирани, подготвени и подкрепяни учители.

VII. Ефективно управление на средствата от ЕС за осигуряване на максимален положителен ефект.

VIII. Развитие на изкуствата, културните и творчески индустрии, културното наследство и културния туризъм.

IX. Устойчива политика за здравословна околна среда. Опазване и оползотворяване на природните ресурси.

X. Ефективно поддържане, модернизация и развитие на транспортната инфраструктура.

XI. Осигуряване на подкрепяща и насърчаваща среда за социална, професионална и личностна реализация на младите хора в страната.

XII. Противодействие на тероризма, организираната престъпност и корупцията.

XIII. Създаване на нов ред за преследване на корупцията и противодействие на престъпността.

**І.** **Намаляване на административната тежест пред бизнеса и гражданите. Развитие на електронно управление.**

**1. Намаляване на административната тежест, подобряване на административното обслужване и развитие на е-управление.**

**1.1. Обмен на документи посредством ЕСОЕД**

След първоначално реализирания през октомври 2017 г. обмен на електронни документи, съдържащи електронни изявления, между административната информационна система (АИС) на администрацията и системите на другите администрации, участници в Системата за електронен обмен на съобщения (СЕОС), поддържана от ДА “Електронно управление“ (ДАЕУ), броят на обменените електронни документи достигна 545 през 2018 г.

Задължението всички администрации да обменят документи помежду си единствено по електронен път влезе в сила на 1 ноември 2018 година. С приближаване на крайния срок нараства броят на входящите и изходящи електронни документи, както показва справка по месеци:

|  |  |  |  |
| --- | --- | --- | --- |
| Месец | Брой на входящите документи | Брой на изходящите документи | Общ брой обменени документи |
| Януари | **1** | **1** | **2** |
| Февруари | **3** | **4** | **7** |
| Март | **5** | **7** | **12** |
| Април | **9** | **4** | **13** |
| Май | **9** | **33** | **42** |
| Юни | **6** | **1** | **7** |
| Юли | **5** | **11** | **16** |
| Август | **13** | **38** | **51** |
| Септември | **13** | **51** | **64** |
| Октомври | **39** | **5** | **44** |
| Ноември | **51** | **94** | **145** |
| Декември | **63** | **79** | **142** |
| **ОБЩО** | **217** | **328** | **545** |

Обменът на електронни документи в администрацията през 2018 г. бе регламентиран в раздел *Получаване, регистриране и изпращане на документи чрез СЕОС* от *Вътрешните правила за оборот на електронни документи и документи на хартиен носител в Областна администрация Велико Търново* в съответствие с *Методическите указания за начина на обмен на документи чрез Системата за електронен обмен на съобщения (СЕОС)* на ДАЕУ.

**1.2. Прозрачност в дейността на администрацията и улесняване на достъпа до обществена информация**

Администрацията продължи да изпълнява в пълен обем ангажиментите си за публикуване на публична информация в отворен формат на Портала за отворени данни, представляващ единна, централна, публична уеб-базирана информационна система, която осигурява публикуването и управлението на информация за повторно използване в отворен, машинно-четим формат заедно със съответните метаданни. Данните бяха публикувани в съответствие с приемливите формати за публикуване в отворен формат, определени с Наредбата за стандартните условия за повторно използване на информация от обществения сектор и за нейното публикуване в отворен формат.

В Портала за отворени данни е публикувана и се поддържа в актуализиран вид информация за: дейността на областните съвети и комисии; издадени актове за изработване и одобряване на устройствени планове и техни изменения; издадени разрешения за строеж; областна транспортна схема на област Велико Търново, имотите държавна собственост; язовирите и военните паметници на територията на областта. Актуална информация бе поддържана и на интернет страницата на областен управител.

В изпълнение на задълженията си за планиране и поетапно публикуване в интернет в отворен формат на информационните масиви и ресурси, които се поддържат в Областна администрация Велико Търново, достъпът до които е свободен, на интернет страницата на областен управител през 2018 година продължиха да се актуализират и следните набори от данни: Регистър на Постоянна областна комисия за изпълнение на дейности и задачи, свързани с вземане на решение по целесъобразността на постъпили искания от общини за предоставяне на средства от републиканския бюджет чрез Междуведомствената комисия за възстановяване и подпомагане към Министерския съвет /съдържащ информация за подадените искания за финансиране, решенията на комисията по тях, получено финансиране и данни за последващ контрол на изразходваните средства/, Регистър на критични обекти на територията на област Велико Търново /съдържащ информация за опасни, незавършени и изоставени строежи, регистрирани свлачища, железопътни прелези и др./, Регистър на язовирите на територията на областта /в който освен технически данни са отразени и резултатите от обследването им, дадените предписания от контролните органи и резултатите от тяхното изпълнение/.

По реда на Закона за достъп до обществена информация през 2018 година бяха разгледани четири искания на граждани и организации. По отношение на наличната в администрацията информация достъп до същата бе предоставен в пълен обем, а в останалите случаи исканията бяха своевременно препратени до органите, при които исканата информация е налична.

**1.3. Разработка на нова версия на интернет страница на областен управител**

През 2018 г. беше изготвено техническо задание „Разработване интернет страница на Областен управител Велико Търново в съответствие с изискванията за институционална идентичност“ съгласно чл. 38, ал. 3 от *Наредба за общите изисквания към информационните системи, регистрите и електронните административни услуги*.

На 12.06.2018 г. ДАЕУ удостовери, че представеното техническо задание съответства на изискванията на чл. 58а от ЗЕУ.

До края на 2018 г. не беше определен изпълнител на обществената поръчка за реализиране нова версия на интернет страницата като дейността предстои да бъде изпълнена в настоящата календарна година.

**1.4. Внедряване на електронни административни услуги**

През 2018 г. ДАЕУ създаде „Единен модел за заявяване, заплащане и предоставяне на електронни административни услуги“ (ЕДИНЕН МОДЕЛ) с цел да се предостави възможност за заявяване и предоставяне на е-АУ чрез ключовите хоризонтални системи на електронното управление:

•Единен портал за достъп до електронни административни услуги;

•Система за електронна автентикация

•Система за електронна оторизация

•Система за управление на електронни форми

•Среда за междурегистров обмен RegiX

•Система за електронно плащане

•Система за сигурно електронно връчване

През отчетния период упълномощени служители са регистрирани и чрез КЕП през уеб интерфейс достъпват Системата за сигурно електронно връчване, поддържана от ДАЕУ, за да изпращат/връчват както и да получават електронни изявления и електронни документи за/от публични органи, физически и юридически лица.

На 28.12.2018 г. бе подадено заявление до ДАЕУ за достъп до данни в средата за междурегистров обмен (RegiX) през интернет. Достъпът до съответните регистри в средата е заявен съобразно правните основания на предоставяните от администрацията услуги. Следвайки единния модел, администрацията е предприела действия да бъдат разработени като електронни административни услуги от нива 3 или 4 (по смисъла на § 1 от Наредбата за Административния регистър) следните административните услуги от ниво 2, за които броят на предоставяне през 2018 г. е както следва:

|  |  |
| --- | --- |
| **Наименование на ЕАУ** | **Брой услуги** |
| Предоставяне на достъп до обществена информация | 4 |
| Справки по регистри и книги за имоти - частна и публична държавна собственост | 26 |
| Издаване на удостоверение за наличие или липса на акт за държавна собственост на имот или за отписване на имота от актовите книги | 663 |
| Издаване на заверени копия от договори, заповеди и други документи от интерес на физическите и юридическите лица, от архив "Държавна собственост" | 169 |
| Издаване на удостоверение за наличие или липса на претенции за възстановяване на собствеността | 3 |
| **Общо** | **865** |

За тази цел през 2018 година бяха предприети действия за изготвяне на техническо задание за анализ, разработване и въвеждане в експлоатация на уеб приложение за предоставяне на пет електронни административни услуги, вписани в регистъра на услугите.

В изпълнение на РМС № 704/5.10.2018 г. за приемане на мерки за трансформация на модела на административно обслужване и стандартизиране на административните услуги, предоставяни от областните и общинските администрации бе извършена актуализация на работните процеси за изпълнение на услугите и процедурите, предоставяни от администрацията. Информацията бе обновена в Административния регистър и в раздел „Административни услуги“ на интернет страницата на администрацията. Предстои актуализиране на описанието на петте административни услуги, които са определени да бъдат заявявани по електронен път чрез уеб приложение.

В изпълнение проект на ДАЕУ с цел изграждане на модел за оптимизиране разходите за изграждане и поддържане на интегрирана среда за развитие и функциониране на системата на електронното управление, през 2018 г. беше извършена инвентаризация на информационно-комуникационната инфраструктура, вкл. информационните системи и свързаните с тях услуги.

Чрез портала за вътрешни електронни административни услуги (ВЕАУ) са реализирани услуги за създаване на индивидуални служебни електронни пощи @velikotarnovo.government.bg.

**1.5. Поддържане на Интегрирана система за управление**

През 2018 г. продължи да се поддържа внедрената Интегрирана система за управление ISO 9001 & ISO/IEC 27001 (ИСУ) в съответствие с новата версия на ISO 9001:2015. и ISO/IEC 27001:2013.

Сертификацията по стандарт ISO 9001:2015 е с обхват „Провеждане на регионална политика за осъществяване на държавно управление по места и осигуряване на съответствие между националните и местните интереси. Административно обслужване на физически лица и организации“ и в съответствие с издадения сертификат с № 35068/17/S е със срок на валидност от 09 май 2017 г. до 9 май 2020 г.

На 16.04.2018 год. от фирма „Рина България“ ЕООД бе проведен надзорен одит на Интегрираната система за управление, внедрена в Областна администрация Велико Търново, в частта й, касаеща съответствие със стандарта ISO 9001:2015. Одитът завърши с едно констатирано несъществено несъответствие, а именно, че измерванията на параметрите на работната среда в Областна администрация Велико Търново са с изтекъл срок спрямо нормативните изисквания. Несъответствието бе отстранено своевременно, като бяха извършени съответните замервания на факторите на работната среда.

За подобряване качеството на административното обслужване в Областна администрация Велико Търново ежегодно се извършва проучване на удовлетвореността на гражданите, което се осъществява чрез попълване на анкетни карти в звеното за административно обслужване на Областна администрация, чрез формата за обратна връзка на интернет страницата на Областен управител и чрез нарочно поставената на входа на администрацията кутия за мнения и предложения на гражданите. През 2018 г. са проведени 2 заседания на Комисията за разглеждане и анализиране на анкети за удовлетвореността от административното обслужване и 12 заседания на Комисията, която разглежда и анализира постъпилите мнения и предложения в нарочно поставена на входа на администрацията кутия за подобряване на административното обслужване. Анализът на данните сочи, че всички анкетирани считат, че времето за обслужване е било съобразено с изискванията на Наредбата за административно обслужване и са удовлетворени от начина на обслужване в администрацията. Анкетираните определят служителите като „компетентни“ и „любезни и отзивчиви“, като администрацията е получила и четири благодарствени писма.

През 2018 г. в администрацията активно беше използвано инсталираното в Звеното за административно обслужване ПОС терминално устройство за безконтактно плащане с банкови карти за административните услуги, предоставяни от администрацията. Администрацията насърчаваше потребителите на услуги да извършват плащането с платежна карта чрез терминално устройство, като по този начин постепенно бе намален процента на извършваните разплащания в брой при предоставяне на административни услуги.

Сертификацията по стандарт ISO/IEC 27001:2013 е с обхват „Сигурност на информацията на процесите във връзка с провеждането на регионална политика за осъществяване на държавното управление по места и осигуряване на съответствие между националните и местните интереси; управление на държавна собственост; административно и информационно обслужване на физически лица и организации“ и в съответствие с издадения сертификат № BG15/91350 е със срок на валидност от 03 февруари 2018 г. до 02 февруари 2021 г.

При проведен на 30 октомври 2018 г. вътрешен одит на ИСУ ISO 9001 & ISO/IEC 27001 по отношение на сигурността на информацията, беше регистрирана една забележка в съответния документ *Искане за коригиращо действие № 1* от 30.10.2018 г. като определените коригиращи действия са извършени в срок и несъответствието е закрито.  
По време на прегледа от ръководството, проведен на 12.11.2018 г., бе констатирано, че изменение в политиките по сигурност на информацията не е необходимо. Ръководството разглежда въвеждането изискванията на ISO/IEC 27001:2013 от гледна точка на превантивност, а непрекъснатото усъвършенстване на процесите по сигурността на информацията като част от поставените цели.

На 14-15.11.2018 г. одитор от *SGS България ЕООД* извърши надзорен одит на ИСУ ISO 9001 & ISO/IEC 27001 за съответствие с международния стандарт ISO/IEC 27001.Одитът завърши без констатирани несъответствия. В Доклада от одита бяха представени седем наблюдения и възможности за подобрение, като за всяко от тях беше регистрирано искане за коригиращо действие.

В изпълнение на Целите по сигурността за 2018 г. за поддържане високо ниво на сигурност на информацията за всички критични за работата на администрацията информационни системи (АИС М2009, ПИС АПИС, счетоводна ИС Ажур, ИС за ТРЗ) и активи бе осигурена външна професионална поддръжка, резервиране на данните от основните системи според установен график върху дисков масив; непрекъсната антивирусна проверка чрез актуални дефиниции на антивирусен софтуер SOPHOS; разпределяне на интернет трафика и интегрираната му защита от различни заплахи чрез FortiGate 60D.

В изпълнение на целта за поддържане високо ниво на сигурност на системите и безопасност при работа се извършиха технически прегледи на основните сървъри и работни станции, на комуникационната система; на техническите системи за защита, безопасност и охрана: система за автоматично оповестяване, система за контрол на достъпа, система за видеонаблюдение, сигнално-известителни системи, система за резервно електрозахранване, пожаро-известителна система, системата за евакуация от сградата на администрацията, климатизация.

В изпълнение на целта за укрепване на административния капацитет, служители участваха в обучения по информационна и мрежова сигурност в подкрепа на реформите в публичната администрация, по оперативна съвместимост и информационна сигурност, по стратегии и политики за противодействие на риска.

През 2018 г. за тестване на Плана за непрекъснатост на работата, с цел осигуряване адекватното му привеждане в изпълнение при необходимост, беше проведено упражнение на тема: *Средства за пожарогасене и начини за работа с тях. Евакуация от зоната за отговорност на Областен управител, вследствие на възникнала извънредна ситуация.*

Администрацията е осигурила и притежава необходимите лицензи за операционни системи MS Windows и другите необходими програмни продукти.

През 2018 г. текущо са актуализирани правата за достъп на потребителите до информационните системи като същите са утвърждавани, променяни и отнемани от Областен управител и директорите на дирекции.

През 2018 г. картите на информационните ресурси, които съдържат описания на съставните части, инсталираните версии и настройки на програмните продукти, на местоположението на активите за целия период от закупуването, предаването за ползване до евентуалното им излизане от употреба, са поддържани в актуален вид.

В изпълнение на утвърдения през 2018 г. *04 ОД-04.01 План за третиране на риска*, след извършена оценка на риска, бяха стартирани дейности за разработване на уеб приложение за електронни административни услуги и за създаване на резервни копия на документи от архив „Държавна собственост“.

Предприети бяха превантивни действия за защита на информационните системи от природни бедствия като бе осигурено застраховане относно риска от щети от природни бедствия на информационните системи в рамките на задължителните годишни застраховки.

През отчетната година са поддържани валидни 8 бр. квалифицирани електронни подписи за извършване на електронни административни услуги; за работа с портала за вътрешни електронни услуги; за работа със системата за сигурно електронно връчване; за подаване заявление за издаване на електронно свидетелство съдимост към система на министерство на правосъдието; за подаване към НАП на декларации, документи или данни по ЗДДС, по ЗКПО, свързани със задължителното осигуряване; уведомления за сключване, изменение и прекратяване на трудови договори по чл. 62, ал. 5 от КТ и уведомление за промяна на работодателя по чл. 123, ал. 1 от КТ; справки за изплатени доходи на физически лица по чл. 73 от ЗДДФЛ; декларации по чл. 55, ал.1 от ЗДДФЛ и чл. 201, ал. 1 от ЗКПО; подаване на искане от възложител по ЗОП за наличие или липса на публични задължения; връчване/подаване на документи в рамките на контролни производства; справки за задълженията по МДТ; подаване в НОИ чрез интегрирана система за електронен обмен на документи и данни за изплащане на парични обезщетения от ДОО на Приложения 9 и 10 от Наредба за паричните обезщетения и помощи от държавното обществено осигуряване за издадените болнични листи; публикуване на информация за провежданите процедури по ЗОП на портала за обществени поръчки (АОП).

За ефективната работа с банковите сметки на администрацията допринася използването системата за електронно банкиране e-Cash.

Областният управител проф. д-р Любомира Попова даде старт на поредица от дискусии, посветени на безопасното сърфиране в интернет. Първата среща на тема „Киберсигурност и безопасно поведение в интернет в ерата на дигиталната революция“, бе проведена в Областна администрация Велико Търново. За криминалните киберпрояви, мерките на превенция и защита срещу тях говори началникът на отдел „Компютърни престъпления“ в ГДБОП г-н Явор Колев.

**1.6. Развитие на висококвалифициран и устойчив административен капацитет**

За осигуряване на обучения за професионално и служебно развитие на служителите и поддържане и повишаване на професионалната им квалификация, през месец март 2018 г. областният управител утвърди Годишен план за задължително и специализирано обучение на служителите от Областна администрация Велико Търново. В годишния план се включиха обучения от Каталога на Института по публична администрация /ИПА/ за 2018 г., които в по-голямата си част се реализират по изпълнението на Проект „Работим за хората – укрепване капацитета на институциите за посрещане на предизвикателствата на съвременните публични политики“ по ОП „Добро управление“ на ИПА, стартирал през м. март 2017 г. и приключващ през м. декември 2018 г. Проектът даде възможност 73-ма служители от Областна администрация да се включат в 20 обучения.

В подкрепа на развитието на електронното управление, в насока на качествено нова организация на електронното административно обслужване, ИПА в сътрудничество с Държавна агенция „Електронно управление“ /ДАЕУ/ организира три електронни курса за самообучение на експерти в държавната администрация, по които се обучиха всички служители от основната численост на персонала в администрацията.

Утвърдената в Областна администрация Велико Търново „Система за обучение и развитие на персонала”, в която се регламентира реда за участие в обучения извън годишния план за задължително и специализирано обучение на служителите и приложената към нея като форма за обратна връзка „Анкета за оценка на проведено обучение“, е също своеобразен източник на информация, включваща оценка на ефективността от проведените обучения на служителите. Извън годишния план за задължително и специализирано обучение, се проведоха 2 обучения, в които участие взеха 4 служители от Областна администрация Велико Търново.

С цел провеждането на ефективната политика за развитие потенциала на младите хора, утвърдена практика в администрацията е приемането на стажанти и студенти от различни специалности, които проявяват интерес за своя бъдеща реализация в областта на държавната администрация. През 2018 година в Областна администрация Велико Търново краткосрочна учебна практика преминаха над 100 студенти от ВТУ „Св. св. Кирил и Методий” по специалност „Право”, „Публична администрация” и „Стопанско управление“, които се запознаха с правомощията на Областен управител и с устройството и дейността на администрацията.

През м. септември 2018 г. Областна администрация Велико Търново се включи в извършваната от ИПА самооценка на администрациите по показатели за учеща организация, чрез инструмента „Учеща ли е вашата администрация?“. Над 60 централни и териториални администрации заявиха желание за участие в самооценката, която се проведе през м. октомври 2018 г. От тях 49, от които и Областна администрация Велико Търново, бяха изпълнили изискването за попълване на онлайн въпросника за самооценка от страна на минимален брой служители от администрацията. Въз основа на техните резултати ИПА изготви и определи Рейтинг на учещите администрации за 2018 г.

Чрез въпросника „Учеща ли е вашата администрация?“, по показател „Организационна култура, подкрепяща ученето“, Областна администрация Велико Търново получи резултат, който е по-висок от международния стандарт за самооценка.

**1.7. Опазване и защита на държавната собственост на територията на областта**

**1.7.1**. Повишена ефективност при управлението и разпореждането с имоти и вещи – държавна собственост

През 2018 г. областен управител изрази положително становище по искането на кмета на община Свищов за безвъзмездно прехвърляне в собственост на шест броя застроени поземлени имоти, находящи се в гр. Свищов, ул. „33-ти Свищовски полк“ № 85, 85-А и 85-Б. След решение на Министерски съвет и сключен договор за безвъзмездно прехвърляне в собственост, имотите бяха предоставени на община Свищов за трайно задоволяване на обществени потребности от местно значение.

В защита на държавния интерес, през 2018 година бе извършена проверка относно спазване на забраната да се извършват разпоредителни действия с имоти, безвъзмездно прехвърлени в собственост на общините. При осъществения контрол не бяха констатирани нарушения на забраната. През месец декември 2018 г. областен управител предостави годишен доклад до Министерски съвет по отношение на извършената проверка за имоти, находящи се в гр. Златарица, гр. Свищов и гр. Горна Оряховица.

През 2018 г. бе извършена проверка на имоти – държавна собственост, находящи се на територията на общините Свищов, Горна Оряховица и гр. Велико Търново, които са в управление на Областен управител с оглед установяване на фактическото им състояние и дали същите се използват по предназначение за нуждата, за която са предоставени. При една от проверките бе констатирано, че неизвестно лице държи имот частна държавна собственост, представляващ част от самостоятелен обект в сграда, находяща се в гр. Велико Търново. В тази връзка в изпълнение на правомощията на Областен управител по чл. 80 от Закона за държавната собственост, през месец декември 2018 г. бе стартирана процедура за принудително изземване на държавния имот, който се държи от неизвестно лице без да е налице правно основание.

Областен управител предостави на Министерство на регионалното развитие и благоустройството преписи от всички новосъставени актове за държавна собственост и актове за поправка на актове за държавна собственост, както и информация за управлението и разпореждането с имотите държавна собственост на територията на областта.

С цел повишаванеефективността при управление и разпореждане с недвижими имоти и вещи – държавна собственост и през 2018 г. продължи работата на Постоянната комисия, назначена със заповед на Областен управител, която разглежда постъпилите преписки по продажба и замяна на имоти държавна собственост, и дава становище по тяхната законосъобразност и целесъобразност. Комисията проведе 17 бр. заседания, на които са взети 50 решения по преписки за управление, разпореждане, стопанисване и контрол на собствеността.

И през 2018 г. продължи дейността по предоставяне за безвъзмездно управление и отдаване под наем на държавни имоти, като за нуждите на община Сухиндол и на Министерство на вътрешните работи /ОД на МВР - Велико Търново/ бе предоставено безвъзмездно право на управление върху недвижими имоти – частна държавна собственост, находящи се в с. Горско Косово, общ. Сухиндол и в гр. Златарица, обл. Велико Търново. Бе отдадено под наем ведомствено жилище, удължен бе срока по наемни договори, бе индексирана наемната цена, бяха изготвяни писма до наематели с просрочени финансови задължения и бяха предприети действия за събиране на натрупаните задължения по съдебен ред.

Организирани бяха три търга с явно наддаване за отдаване под наем на имоти/части от имоти – държавна собственост, а именно: помещения в административна сграда в гр. Горна Оряховица и места за разполагане на кафеавтомати в сградата на пл. „Център“ № 2, гр. Велико Търново. В резултат от провеждане на две от тръжните процедури са сключени четири наемни договори за отдаване под наем на места за разполагане на кафе-автомати.

Извършени бяха две продажби на ведомствени жилища, с предоставени права за управление на Държавно предприятие „Национална компания „Железопътна инфраструктура”, находящи се в гр. Велико Търново и в гр. Горна Оряховица.

През 2018 г. бе организиран и проведен търг с тайно наддаване за продажба на недвижим имот – частна държавна собственост, находящ се в гр. Лясковец, в управление на Областен управител, представляващ: самостоятелен обект в сграда с предназначение: „офис“.

През 2018 г. на юридически лица на бюджетна издръжка бяха предоставени безвъзмездно за управление движими вещи – частна държавна собственост, както следва:

|  |  |
| --- | --- |
| **Административна структура** | **Предоставени движими вещи** |
| Областна дирекция на МВР Велико Търново | 1 брой цветен принтер и 1 бр. скенер |
| РДПБЗН Велико Търново | 1 бр. цифров видеорекордер DVR, 2 бр. видеокамери и 1 бр. компютърна конфигурация |
| Дирекция социално подпомагане – Велико Търново | 1 бр. компютърна конфигурация |
| Дирекция „Държавен военноисторически архив“ Велико Търново | 3 бр. компютърни конфигурации |

Във връзка с изготвянето и одобряването през 2018 г. на кадастралните карти на землищата на територията на област Велико Търново и установено несъответствие между землищни граници, Областен управител назначи комисии по чл. 43, ал. 1, т. 3 от Закона за кадастъра и имотния регистър за установяване на границите на между с. Вишовград, общ. Павликени и селата Бяла река и Горско Калугерово, общ. Сухиндол и между селата Стефан Стамболово, Иванча и Полски Сеновец, общ. Полски Тръмбеш.

**1.7.2. Повишена ефективност при отразяване на промени в АДС, съставяне на АДС и отписването им от актовите книги за държавна собственост**

За реализиране на правомощието на областен управител за опазване и защита на държавната собственост на територията на областта, през 2018 година бяха предприети редица действия, свързани с актуване на недвижимите имоти, осъществяване на надзор по придобиване на недвижими имоти, отбелязвания на действия по управление на недвижими имоти в съставени актове за държавна собственост, актуализации на актове за държавна собственост с оглед настъпили промени в обстоятелствата и други. Информация за предприетите действия е отразена в табличен вид, както следва:

|  |  |  |  |  |  |
| --- | --- | --- | --- | --- | --- |
| **Общини** | **Съставени АчДС** | **Съставени АпДС** | Отбелязване на действия по управление в съставените АДС | Отразяване на промени в обстоятелствата върху съставени АДС | Служебно отразяване на промени в обстоятелствата върху съставени АДС |
| Велико Търново | 51 | 10 | 3 | 0 | 140 |
| Горна Оряховица | 20 | 4 | 0 | 1 |
| Павликени | 11 | 0 | 1 | 0 |
| Полски Тръмбеш | 0 | 0 | 0 | 0 |
| Свищов | 2 | 2 | 0 | 9 |
| Сухиндол | 3 | 0 | 0 | 0 |
| Лясковец | 0 | 1 | 0 | 0 |
| Елена | 3 | 1 | 0 | 3 |
| Златарица | 5 | 0 | 0 | 0 |
| Стражица | 3 | 0 | 0 | 0 |
| **Общо бр.:** | **98 бр.** | **18 бр.** | **4 бр.** | **13 бр.** | **140 бр.** |

През отчетния период, след извършена преценка на представените и служебно събрани документи и проверка за законосъобразност, бяха изготвени 63 заповеди за отписване от актовите книги за държавна собственост на 114 броя недвижими имоти държавна собственост и една , заповед за отказ от отписване на имот, поради липса на правно основание и липса на доказателства, удостоверяващи по безспорен начин правото на собственост върху имота.

През 2018 г. бяха извършени проверки за законосъобразност на съставените и изпратени от общините общо 2071 броя актове за общинска собственост, в т.ч. от община Свищов - 925 броя, Стражица - 73 броя, Павликени - 243 броя, Лясковец - 340 броя, Полски Тръмбеш - 56 броя, Сухиндол - 135 броя, Златарица - 92 броя и Велико Търново - 207 броя актове за общинска собственост.

При влизане в сила на кадастрална карта за имотите - държавна собственост, се съставят нови актове за държавна собственост. В тази връзка системно се информираме за одобрените от Агенция по геодезия, картография и кадастър кадастрални карти на територията на област Велико Търново и предприемаме действия по съставяне на нови актове за държавна собственост за имотите, които са в управление на Областен управител.

**1.7.3. Срочно обслужване на физически и юридически лица при предоставяне на административни услуги, свързани с имоти – държавна собственост**

В изпълнение на Решение № 338/23.06.2017 г.на Министерски съвет за намаляване на административната тежест върху гражданите и бизнеса чрез премахване на изискването за представяне на някои официални удостоверителни документи на хартиен носител при предоставяне на административни услуги, в Областна администрация Велико Търново през 2018 год. бяха идентифицирани документите, които подлежат на събиране по служебен път, като същите вече не се изискват от гражданите.

За услугите, за които се изисква скица за имот, за който има кадастрална карта, администрацията служебно извършва справки в Информационната система на Агенция по геодезия, картография и кадастър /КАИС/. Служебното събиране на информация и документи е в съответствие с изискванията на Административно-процесуалния кодекс и води до намаляване на административната тежест при предоставяне на услуги за граждани и бизнес.

Броят на предоставените през 2018 г. административни услуги, свързани с имоти държавна собственост, е отразен в таблица, както следва:

|  |  |
| --- | --- |
| **Вид административна услуга** | **Брой предоставени услуги** |
| Издаване на заверени копия от документи от архив „Държавна собственост“ | 169 |
| Издаване на удостоверения за наличие или липса на акт за държавна собственост | 663 |
| Издаване на удостоверения за наличие или липса на претенции за възстановяване на собствеността | 16 |
| Издаване на удостоверения, че имотите са отписани от актовите книги за държавна собственост | 2 |
| Извършени справки по регистри и книги за имоти – частна и публична държавна собственост | 26 |

**1.7.4. Изплащане на равностойно парично обезщетение на собствениците на отчуждени имоти**

Във връзка с изплащане на обезщетения за отчуждени части от имоти – частна собственост, с решение на Министерски съвет № 814/21.12.2013 г. за изграждането на обект: Път ІІ-55 Велико Търново – Гурково, в участъка от км 11+170 до км 31+561,10 км, през 2018 г. бяха проведени общо седем заседания на комисия, определена със Заповед № РД 01-05-95/11.12.2017 г. на Областен управител на област Велико Търново, по постъпили 10 заявления и бе изплатено обезщетение на собствениците на отчуждена земя, попадаща в обхвата на пътя, в размер на 829.78 лв.

**1.8. Осъществяване на ефективен контрол по законосъобразността на актовете и действията на органите на местното самоуправление и местната администрация.**

През 2018 г. бе осъществен контрол за законосъобразност върху 2101 решения по 146 протокола на десетте общински съвета, включени в състава на областта. По отношение на 21 от решенията бе констатирана незаконосъобразност и същите бяха върнати със заповед на Областен управител на съответния общински съвет за ново обсъждане.

Върнатите за ново обсъждане решения бяха разгледани своевременно в законоустановените срокове от oбщинските съвети, като бяха предприети действия за тяхното изменение, допълнение или отмяна, при съобразяване с изложените от Областен управител мотиви.

Образуванo бe едно съдебно дело с Общински съвет Стражица, по отношение на което има влязло в сила определение на Административен съд Велико Търново за прекратяване на съдебното производство, тъй като след образуване на делото, Общински съвет Стражица отмени оспореното от Областен управител решение.

При упражняване на правомощията си за осъществяване на контрол по законосъобразност на актовете и действията на органите на местното самоуправление, Областен управител се ръководеше от принципите на самостоятелност, безпристрастност, последователност и предвидимост на действията и решенията.

През 2018 г. не са постъпвали сигнали от физически и юридически лица за незаконосъобразни актове на органите на местната администрация, поради което Областен управител на област Велико Търново не е предприел действия за отмяна на административни актове, издадени от кметове на общини.

**1.9. Разглеждане на жалби, молби, сигнали и предложения от граждани и юридически лица**

През 2018 г. в Областна администрация Велико Търново постъпиха деветдесет броя жалби, молби, сигнали и предложения от граждани и юридически лица. От тях тридесет и седем броя бяха разгледани от Комисията за работа с предложенията и сигналите на граждани, организации и омбудсмана, сформирана на основание чл. 7а от Устройствения правилник на областните администрации, а петдесет и три - по общия ред.

Основно жалбите са срещу действия/бездействия на кметове на общини и кметства, друга част от тях са свързани с дейността на териториалните звена на министерствата и другите административни структури на територията на областта, както и на организации, предоставящи комунални услуги. Значителна част от жалбите засягат проблеми, свързани с неправомерна сеч на гори и незаконен дърводобив, управление на битови отпадъци, неизпълнението на решения на общински съвети и заповеди на кметове.Част от постъпилите жалби/сигнали са срещу незаконно строителство, нарушена пътна настилка и некачествени ремонтни дейности.

Постъпилите жалби/сигнали са какво следва:

|  |  |  |
| --- | --- | --- |
| Община | Брой жалби и сигнали | Брой жалби, сигнали и предложения по АПК |
| Велико Търново | 12 | 9 |
| Горна Оряховица | 7 | 10 |
| Лясковец | 6 | 2 |
| Свищов | 13 | 4 |
| Павликени | 2 | 4 |
| Полски Тръмбеш | 3 | 1 |
| Елена | 3 | 2 |
| Златарица | 4 | 1 |
| Стражица | 0 | 4 |
| Сухиндол | 3 | 0 |

През 2018 г. е подаден един сигнал по чл. 107 от АПК срещу длъжностно лице от Областна администрация Велико Търново за забава при предоставянето на административна услуга. След извършена проверка и изясняване на всички факти и обстоятелства, Областен управител постанови решение, с което отхвърли сигнала като неоснователен.

През 2018 г. Комисията по чл. 7 от УПОА проведе 12 редовни заседания, като своевременно бяха изисквани становища от компетентните органи, бяха извършвани проверки съвместно с представители на териториални структури - РДГ Велико Търново, ОД на МВР Велико Търново-сектор «Пътна полиция» ,сектор «Противодействие на икономическата престъпност» и др. На място бяха проверени сигнали, свързани с незаконна сеч, незаконен дърводобив и нарушаване на пътната настилка в с. Кесарево, общ. Стражица и махала Бижевци, с. Мишеморков хан, общ. Велико Търново. За установените нарушения от компетентните органи бяха предприети административно-наказателни действия, като преписките бяха изпратени и на съответните Районни прокуратури за произнасяне.

**1.10. Възлагане и приемане на § 4 от ПЗР на ЗСПЗЗ**

Във връзка с правомощията на Областен управител по възлагане плановете по § 4к, ал. 1 от ПЗР на ЗСПЗЗ, в рамките на предоставените средства през 2018 г. бяха възложени плановете на 36 броя кадастрални единици, разположени в 16 местности от землището на гр. Свищов, с обща площ на възложената територия 2729.358 дка.

През 2018 г. бяха приети и одобрени плановете на новообразуваните имоти и съпровождащата ги документация на други 15 кадастрални единици в 6 местности с обща площ 983.185 дка и още на 4 кадастрални единици в 4 местности с обща площ 280.118 дка, всички разположени в землището на гр. Свищов. Бяха одобрени плановете и документацията към тях на 5 кадастрални единици в 3 местности с обща площ 102.732 дка. отново в землището на гр. Свищов. Бяха разгледани общо 18 молби и възражения, свързани с искания за изменения на одобрени и влезли в сила планове.

**1.11. Оказване на правна помощ за законосъобразното осъществяване на правомощията на Областен управител и осигуряване на ефективна защита на интересите на държавата при заведени съдебни спорове.**

През 2018 г. беше осъществено процесуално представителство по десет граждански, пет административни и четиринадесет изпълнителни дела.

Осъществено бе процесуално представителство на областен управител по дела, образувани по жалби срещу заповеди на Областен управител за одобряване на планове за новообразувани имоти, приети по реда на §4к от ПЗР на ЗСПЗЗ, по дела, предмет на които бяха оспорване на решения на Общинските съвети на общините Горна Оряховица, Златарица и Стражица и по дела срещу неизправни наематели с прекратени наемни правоотношения.

Осъществено бе и процесуално представителство по дела, заведени против Държавата, представлявана от Министъра на регионалното развитие и благоустройството. Процесуално представителство бе осъществено и на Министерство на финансите по четиринадесет изпълнителни дела с предмет възстановяване на заплатени от страна на държавата вместо ответника негови задължения за издръжка.

За постигане на по-добра информираност за осъщественото процесуално представителство по дела, заведени от и срещу държавата и по дела, заведени от и срещу Областен управител, на интернет страницата на администрацията бе публикуван доклад, с информация за резултатите от осъщественото през годината процесуално представителство.

С цел оказване на правна помощ за законосъобразното осъществяване на правомощията през 2018 г. бяха изготвени и оповестени на интернет страницата доклади, съдържащи информация за измененията в нормативната уредба, касаещи правомощията на областен управител и дейността на Областна администрация.

**ІІ. Ефективна защита на населението от бедствия и аварии.**

**2. Превенция и контрол на рисковете от бедствия и аварии. Управление на процеса по възстановяване и подпомагане след бедствия.**

**2.1. Поддържане на готовността и способността на свързочно-оповестителните средства. Подобряване на превантивната дейност и готовността за реагиране при бедствия.**

За гарантиране на своевременно оповестяване на органите на изпълнителната власт и населението при привеждане в различни степени на готовност при мобилизация, разсредоточаване и евакуация при видовете опасности, при стихийни бедствия и крупни производствени аварии, в Областна администрация Велико Търново е организирано и се осигурява денонощно дежурство, което се носи от 5 лица, дежурни към Областен съвет по сигурност.

Свързочно-оповестителната техника, с които работят дежурните по Областен съвет по сигурност се поддържа в техническа изправност и готовност за работа, същата се тества ежедневно, чрез провеждане на сеанси с дежурните по Общинските съвети по сигурност в областта, както и чрез получаване и отработване на учебни команди и сигнали, подавани чрез системата от органите на Главна дирекция „Пожарна безопасност и защита на населението“ и Министерство на отбраната. За повишаване на готовността на техниката и личния състав, през 2018 г. бяха проведени 12 ежемесечни тренировки на сиренно-оповестителната система.

По утвърден от областен управител „План за провеждане на тренировката по задействане на сиренно-оповестителната система на страната на 2 юни 2018 г., за територията на област Велико Търново“ на 02.06.2018 г. бе извършена годишна проверка на сиренно-оповестителната система на територията на областта, с реално запускане на системата и предаване на учебни сигнали „въздушна опасност“ и „отбой от въздушна опасност“. Резултатите от годишната тренировка позволяват да се обоснове извод, че свързочно-оповестителните средства се поддържат в готовност и посредством същите може да се осигури оповестяване на населението при необходимост.

Областна администрация Велико Търново се включи успешно и в националните тренировки за усвояване на част от разработен „План за използване на пощенските и електронните съобщителни мрежи при кризи от военен характер“, проведена едновременно посредством публичната мрежа Интернет /U1/ и мрежата интегриран пренос на глас, видео и данни /U4/. Тренировките се проведоха на 17.05.2018 г. и на 29.11.2018 г. и в тях се включиха общинските съвети по сигурност на осем от десетте общини на територията на областта, като по този начин се извърши проверка на готовността на комуникационно-информационната система на въоръжените сили на Република България и Единната електронна съобщителна мрежа на държавната администрация за нуждите на националната сигурност.

През 2018 г. успешно се изпълняваха и задълженията по подписания между Министерство на вътрешните работи и Областна администрация Велико Търново Протокол за сътрудничество за приемане на сигнали, получени на телефон 112, които се отнасят до бедствия; терористични актове; авария и инцидент в обекти, работещи с радиоактивни и биологични вещества, опасни промишлени материали, боеприпаси и химически разливи; пожари и аварии в обекти със стратегическо значение за националната и регионалната сигурност или други събития от функционалната компетентност на Областна администрация Велико Търново. Оперативните дежурни по Областен съвет по сигурност уведомяваха своевременно органите на местна власт, териториалните звена на министерствата и други административни структури на територията на областта, компетентни да реагират самостоятелно или съвместно с основните части на Единната спасителна система за получените сигнали.

За осигуряване своевременното оповестяване на органите на изпълнителната власт при възникнали извънредни ситуации чрез Националната система за ранно предупреждение, съвместно с РДПБЗН Велико Търново бяха актуализирани и личните идентификационни номера на членовете на Щаба за изпълнение на Областния план за защита при бедствия.

До органите на местната администрация своевременно бяха предоставени постъпващите в Областна администрация Велико Търново прогнози за времето и метеорологичната обстановка, изискващи повишаване на готовността за реагиране и предприемане на превантивни мерки за недопускане на неблагоприятни последици.

През 2018 г., по заповед на областен управител бе извършена и ежегодната проверка на техниката-запас с мобилизационно назначение, водеща се на отчет във Военно окръжие Велико Търново. В установените срокове, съвместно с Военно окръжие Велико Търново и общините на територията на областта, бяха проведени и процедурите по отсрочване на запасни и техника-запас от повикване във въоръжените сили при мобилизация за отчетния период 2018-2019 г.

В периода от май до септември 2018 г. междуведомствена комисия, назначена със заповед на областен управител извърши проверка на техническото състояние на 124 язовира на територията на областта, в хода на която бяха съставени 121 констативни протокола за оглед на земнонасипна язовирна стена. След утвърждаване на протоколите от страна на областен управител, същите в изпълнение на разпоредбите на Закона за водите бяха връчени на кметовете на общини, на собствениците на язовирните стени и изпратени по компетентност на Държавната агенция за метрологичен и технически надзор и Басейнова дирекция – Дунавски район за предприемане на действия съобразно техните правомощия. Своевременно бяха предприемани и действия за свеждане до знанието на собствениците на обектите на всички указания, дадени от съответните контролните органи, с цел осигуряване на безопасната експлоатация на язовирите на територията на областта.

Резултатите от извършените проверки на експлоатационното състояние на язовирните стени и язовири са оповестени на интернет страницата на областен управител и на Портала за отворени данни.

През 2018 г. областният управител проф. д-р Любомира Попова организира работна среща за запознаване с новите промени в Закона за водите, свързани със стопанисването и експлоатацията на язовири. В срещата участва председателят на Държавната агенция за метрологичен и технически надзор г-н Петър Горновски, представители на общини и административни структури.

Предприети бяха и мерки за осигуряване на пожарната безопасност на територията на областта, насочени към предотвратяване на пожари в горските и земеделските територии. Със своя заповед, областен управител определи пожароопасния сезон за територията на областта, като забрани паленето на открит огън и извършването на огневи работи на разстояние по-малко от 100 м. от границите на горските територии и разпореди на органите на местна администрация и собствениците на гори да създадат необходимата организация за осигуряване пожарната безопасност в горските територии.

На 30.10.2018 г. бе проведено заседание на Областния съвет за намаляване на риска от бедствия, на което бяха заслушани докладите на кметовете на общини, ръководителите на териториални структури и управителите на търговски дружества за готовността им за действие при усложнена зимна обстановка.

Съветът обсъди готовността на щабовете на областно и общинско ниво за действие при усложнена зимна обстановка, както и предприетите мерки за осигуряване на проходимостта и почистването на републиканската и общинската пътни мрежи на територията на областта и на уличната мрежа в населените места, снабдяването на населението със стоки от първа необходимост, подготовката на училищата и социалните заведения за работа при зимни условия, подготовката на лечебните заведения, създадената организация за обслужване на болните на хемодиализа, организацията по извозване на родилки до лечебните заведения, осигуреността на центровете за спешна медицинска помощ и др. Специално внимание бе обърнато на планираните места за настаняване на закъсали хора и моторни превозни средства, както и на готовността за извличане при необходимост на закъсали по пътната мрежа тежки машини.

За зимното поддържане през сезон 2018-2019 г. на територията на област Велико Търново е предвидена необходимата техника за постигане на съответните степени и нива на поддържане, както следва:

|  |  |  |  |
| --- | --- | --- | --- |
| **№** | **Видове машини** | **Брой машини по оперативен план** | **Брой машини по оперативен план на фирмата-изпълнител** |
| 1. | Роторен снегорин | 2 | 2 |
| 2. | Автогрейдер | 2 | 3 |
| 3. | Трактор над 100к.с със СУ\* | 19 | 15 |
| 4. | Тракто до 100 к.с със СУ | 3 | 4 |
| 5. | Автомобил СУ+ПР-7.5 м³ | 51 | 49 |
| 6. | Автомобил ПР-5.5 м³5 | 2 | 4 |
| 7. | Лугоразпръсквач | 5 | 5 |
| 8. | Товарачни машини | 12 | 14 |
| **Всичко** | | **96** | **96** |

Чрез преглед на силите на Единната спасителна система, актуализация на общинските Щабове за изпълнение на общинските планове за защита при бедствие, на областния Щаб за изпълнение на областния план за защита при бедствие, създадената организация по процедура за ранно предупреждение на органите на изпълнителната власт, на съставните части на ЕСС и на населението и в резултат на действията на кметовете на общини, ръководителите на териториални структури и управителите на търговските дружества, може да се обоснове извод, че на територията на област Велико Търново са предприети необходимите мерки за осигуряване на нормалното функциониране на пътната инфраструктура, снабдяването и услугите на населението през зимния период и при усложнена зимна обстановка.

На 04.12.2018 г. в рамките на Областния съвет за намаляване риска от бедствия бе проведен семинар за дейността на доброволните формирования на територията на областта. Събитието бе организирано и проведено в изпълнение на Стратегията за развитие на доброволните формирования за защита при бедствия, пожари и други извънредни ситуации в Република България за периода 2012-2020 г. и Национална стратегия за намаляване на риска от бедствия 2018-2030 г. На семинара присъстваха представители на Главна дирекция „Пожарна безопасност и защита на населението“ София, служители от Регионална дирекция „Пожарна безопасност и защита на населението“ Велико Търново и на Районните служби „Пожарна безопасност и защита на населението“ от областта, представители на общинските администрации и на Областна администрация Велико Търново. Дискутирани бяха актуалното състояние на доброволните ни формирования и участието им в дейностите по защита при бедствия и аварии. Представена бе кратка презентация на приетата с Наредба № 505 от 19.07.2018 г. на Министерски съвет „Национална стратегия за намаляване на риска от бедствия 2018-2030 г.“ и произтичащите от нея нови областни и общински планове за защита при бедствия.

През 2018 г. активно работи и Постоянната областна комисия за изпълнение на дейности и задачи, свързани с вземане на решение по целесъобразността на постъпили искания от общини за предоставяне на средства от републиканския бюджет чрез Междуведомствената комисия за възстановяване и подпомагане към Министерския съвет. Проведени бяха 5 редовни заседания, на които бяха разгледани 41 искания за финансиране. В резултат на взетите решения, областен управител изготви и представи в Междуведомствената комисия за възстановяване и подпомагане към Министерския съвет 1 становище за подкрепа на искане на областен управител за финансиране на обект на стойност 521 227.29 лева, 1 отрицателно становище по искане на община Стражица и 39 подкрепителни становища на внесени искания от кметове на общини, на стойност 17 717 984.59 лева, разпределени както следва:

Община Велико Търново – 9 искания, на стойност 4 222 619 лева;

Община Горна Оряховица – 12 искания, на стойност 5 758 086.14 лв;

Община Елена – 1 искане, на стойност – 338 958.96 лева;

Община Златарица – 3 искания, на стойност 655 151.24 лева;

Община Лясковец – 4 искания, на стойност 451 668.84 лева;;

Община Павликени –2 искания, на стойност 541 321.41 лева;

Община Полски Тръмбеш – 2 искания, на стойност 238 621.38 лева;

Община Свищов – 1 искане, на стойност 4 022 472 лева;

Община Стражица – 1 искане, на стойност 587 266.15 лева;

Община Сухиндол – 5 искания, на стойност 901 819.47 лева..

С Постановления на Министерския съвет за одобряване на допълнителни разходи/трансфери от резерва по чл. 1, ал. 2, раздел ІІ, т. 5.1 от Закона за държавния бюджет на Република България през 2018 г. за непредвидени и/или неотложни разходи за предотвратяване, овладяване и преодоляване на последиците от бедствия за Област Велико Търново бяха одобрени за финансиране обекти на обща стойност 10 658 059 лева, както следва:

За Областен управител – 1 обект, на стойност 521 227 лева;

За Община Велико Търново – 16 обекта, на стойност 3 600 880 лева;

За Община Горна Оряховица – 7 обекта, на стойност 2 790 567 лева;

За Община Елена – 1 обект, на стойност 486 101 лева;

За Община Златарица – 1 обект, на стойност 121 308 лева;

За Община Лясковец – 3 обекта, на стойност 1 120 851 лева;

За Община Павликени – 2 обекта, на стойност 541 321 лева;

За Община Свищов – 2 обекта, на стойност 894 702 лева;

За Община Стражица – 1 обект, на стойност 581 102 лева.

За осъществяване на контрол по изпълнението на решенията на Междуведомствената комисия за възстановяване и подпомагане към Министерския съвет относно разходването на отпуснатите средства, през 2018 г. по заповед на областен управител бе извършена проверка на всички обекти, получили финансиране през предходната 2017 г. както и на обектите, чието изпълнение е приключило през 2017 г., независимо от периода на отпускане на средствата. В обхвата на проверката бяха включени 20 броя обекти на територията на 6 /шест/ общини, получили финансиране на обща стойност 6 418 995 лева. При извършване на проверката не бе констатирано нецелесъобразно изразходване на средства и/или други съществени нарушения на установените правила.

За осигуряване на публичност на работата на Постоянната областна комисия бе поддържана актуална информация за постъпилите искания за финансиране, описание на обектите, стойност, предварителен контрол, становище на комисията, отпуснато финансиране и резултат от последващ контрол. Регистърът е публикувани на интернет страницата на областен управител, раздел „Съвети и комисии“, Секция „Постоянната областна комисия за изпълнение на дейности и задачи, свързани с вземане на решение по целесъобразността на постъпили искания от общини за предоставяне на средства от републиканския бюджет чрез Междуведомствената комисия за възстановяване и подпомагане към Министерския съвет“ и е достъпен за всички заинтересовани лица.

**III. Стабилна финансова система като предпоставка за устойчиво икономическо развитие и поддържане на атрактивна инвестиционна среда.**

**3. Провеждане на последователна и прозрачна политика за повишаване ефективността на публичните разходи, осигуряване на добро финансово управление и контрол на публичните средства и активи.**

**3.1. Повишаване ефективността на управление на публичните разходи и осигуряване на добро финансово управление и надеждни системи за контрол на публичните средства.**

Дейността по финансовото управление и контрол през 2018 г. в Областна администрация Велико Търново бе изцяло съобразена с действащото законодателство в съответствие със Закона за финансово управление и контрол в публичния сектор, Закона за публичните финанси, указанията на министъра на финансите за изграждане на контролна среда и действащите в администрацията стратегия за управление на риска, интегрирана система за управление ISO 9001:2008 и ISO 27001:2005 и вътрешни правила.

Посочените в Закона за финансово управление и контрол в публичния сектор взаимосвързани елементи – контролна среда, управление на риска, контролни дейности, информацията и комуникацията, както и мониторинг, осигуряват изграждането, развитието и функционирането на системата за финансово управление и контрол /СФУК/ в Областна администрация Велико Търново. Тя включва политики и процедури, които осигуряват ефективно управление, прозрачност при вземане на решения, снижаване на разходите и целесъобразност при изразходване на средствата.

СФУК е изцяло съобразена със стратегическите цели на Областна администрация Велико Търново, които са съдържателно обвързани с мандатната програма на правителството. Във връзка с обезпечаване и изпълнение на стратегическите цели, са разработени ежегодни цели на Областна администрация Велико Търново и оперативни планове за дейността на дирекциите, влизащи в състава на администрацията, в които са определени конкретни задачи и срокове за тяхното изпълнение, индикатори за измерването им и отговорни структурни звена и служители.

В края на 2018 г. за подобряване на контролната среда, бяха предприети действия в различни области на финансовото управление и контрол, с цел развитие и оптимизиране на СФУК, както и актуализирането й в съответствие с действащото законодателство. През месец декември със заповед на Областен управител беше сформирана работна група, която извърши мониторинг на Системата, като необходимите промени и срокове за актуализиране на вътрешните документи са посочени в протокол от заседанието. За оптимизиране на процеса по осъществяване на контрол за законосъобразност е закупен и през 2019 г. ще бъде внедрен програмния продукт „ПОЛИКОНТ“ – модул „Финансов контрол“.

За финансовата 2018 година с отпуснатият бюджет на Областна администрация Велико Търново бяха обезпечени текущата издръжка, дейностите, необходими за реализиране правомощията на Областен управител и нормалното функциониране на администрацията, както и работните заплати на служителите. Въпреки ограничения размер на средствата, с тяхното икономично, ефективно и ефикасно управление, като цяло бяха постигнати целите на администрацията.

През 2018 г. с цел постигане на точна и ясна отчетност и контрол на разходите на всички нива в администрацията, в съответствие с указанията на Министерски съвет и Министерство на финансите бяха изготвени, 12 броя заявки за ежемесечен лимит за плащания, 12 броя ежемесечни отчети за касово изпълнение, 4 броя тримесечни отчети за касово изпълнение, 4 броя тримесечни отчети за изпълнението на бюджета по политики и програми и 4 броя тримесечни финансови отчети, от които отчетите за последното тримесечие са и годишен такъв.

През 2018 г. бе извършена инвентаризация на всички активи в администрацията. Комисията по инвентаризация извърши и преглед и проверка на датата на въвеждане в експлоатация на наличните дълготрайни активи в Областна администрация Велико Търново и проверка на срока на годност на всеки един дълготраен актив, съгласно разписаната Амортизационна политика на администрацията, утвърдена със Заповед № РД 01-05-100/22.12.2017 г.

**ІV. Балансирано регионално развитие**

**4. Ефективност при провеждане на секторни политики на областно ниво.**

**4.1. Оказване на подкрепа при изпълнение на мерките за енергийна ефективност на сградите по НПЕЕМЖС.**

Националната програма за енергийна ефективност на многофамилните жилищни сгради (НПЕЕМЖС) действа от 2015 г. съгласно Постановление № 18 на Министерски съвет от 2 февруари 2015 г. В Приложение № 2 към постановлението „Методически указания на НПЕЕМЖС“ са определени функциите и задълженията на областния управител, в качеството му на представител на държавата.

В изпълнение на тези функции в Областна администрация Велико Търново бе създадена необходимата организация за координация между длъжностните лица по Програмата от Министерство на регионалното развитие, Българската банка за развитие и всички общини от областта. Определено бе длъжностно лице, което наблюдава процеса по обновяването на жилищните сгради и изпълнението на предвидените мерки за осигуряване на енергийна ефективност на сградите по Програмата, включително участва в приемателните комисии за обектите, и подписва всички протоколи по време на строителството.

За територията на област Велико Търново по НПЕЕМЖС са финансирани общо 49 сгради в седем общини – Велико Търново, Горна Оряховица, Елена, Павликени, Полски Тръмбеш, Свищов и Стражица. До края на 2017 г. приключи обновяването и въвеждането в експлоатация на 21 сгради, а през 2018 г. бяха обновени и въведени в експлоатация нови 21 сгради. В процес на извършване на строително-монтажните работи са 7 сгради. Данните по общини и години са обобщени в следната таблица:

|  |  |  |  |  |
| --- | --- | --- | --- | --- |
| **Община** | **Сгради с договори за целево финансиране (бр.)** | **Сгради, въведени в експлоатация до края на 2017 г.**  **(бр.)** | **Сгради, въведени в експлоатация през 2018 г.**  **(бр.)** | **Сгради, в процес на изпълнение на СМР**  **(бр.)** |
| Велико Търново | 17 | 7 | 6 | 4 |
| Горна Оряховица | 14 | 1 | 12 | 1 |
| Елена | 4 | 0 | 2 | 2 |
| Павликени | 1 | 0 | 1 | 0 |
| Полски Тръмбеш | 1 | 1 | 0 | 0 |
| Свищов | 9 | 9 | 0 | 0 |
| Стражица | 3 | 3 | 0 | 0 |
| **Общо:** | **49** | **21** | **21** | **7** |

**4.2. Обсъждане и приемане на Междинен доклад Актуализиран документ за изпълнение на ОСР**

На 28.03.2018 г. бе проведено заседание на Областен съвет за развитие на област Велико Търново, на което бе обсъден и одобрен Доклад за резултатите от извършена междинна оценка за изпълнението на Областна стратегия за развитие на област Велико Търново 2014-2020 г. Екипът от „Институт за управление на програми и проекти“, подготвил междинната оценка няма конкретни препоръки за промяна на съдържанието на стратегическата рамка на Стратегията за развитие с хоризонт 2020 г. На същото заседание бе обсъден и приет Актуализиран документ за изпълнение на Областна стратегия за развитие на област Велико Търново 2014-2020 г.

Областният управител участва в две заседания на Регионалния съвет за развитие на Северен централен район, които се проведоха в гр. Габрово. Заместник-министърът на регионалното развитие и благоустройството и Ръководител на управляващия орган на ОПРР 2014-2020 г-жа Деница Николова представиха определените 3 варианта за нов териториален обхват на районите от ниво 2 (NUTS 2) в Република България. Новото статистическото райониране на страната е свързано както с изпълнението на заложените от правителството политики за развитие на регионите, така и с изискванията на ЕС за броя население, което ще се възползва от бъдещите европейски програми след 2020 г.

**V. Увеличаване на доходите чрез заетост и по-висока производителност на труда.**

**4.3. Предоставяне на информация за потребностите на работодателите от работна сила в областта.**

През 2018 г. на територията на област Велико Търново бяха организирани и извършени две проучвания на потребностите на работодателите от работна сила за установяване на търсените от тях професии, специалисти, работници и техните характеристики. Първото проучване бе проведено в периода февруари – март 2018 г., като на заседание на Постоянната комисия по заетост към Областен съвет за развитие на област Велико Търново, проведено на 28.03.2018 г. бе обсъдена и приета Информация за резултатите от проучване на потребностите на работодателите от област Велико Търново от работна сила. Резултатите от извършения анализ бяха изпратени на Агенцията по заетостта.

Второто проучване бе проведено в периода август–септември 2018 г., като резултатите от него бяха обсъдени и приети на заседание на Постоянната комисия по заетост, проведено на 17.10.2018 г. и отново изпратени до Агенцията по заетостта.

Областният управител и служители на администрацията участваха в организирана от Националния статистически институт дискусия за обсъждане на нов Закон за преброяване на населението и жилищния фонд, което ще се проведе през 2021 година.

**VI. Ликвидиране на неграмотността и задължително образование, повишаване качеството на образованието, практически ориентирано към потребностите на пазара на труда, чрез мотивирани, подготвени и подкрепяни учители.**

**4.4. Координация на държавната политика в сферата на образованието.**

През 2018 г. бе създаден Областен координационен център на област Велико Търново, с цел изпълнението на ПМС № 100 от 8 юни 2018 г.

Центърът проведе своето първо заседание на 10 септември 2018 г. , на което бе представен механизма за съвместна работа на институциите по обхващане и включване в образователната система на деца и ученици в задължителна предучилищна и училищна възраст.

За област Велико Търново са сформирани 55 екипа за обхващане и на деца, подлежащи на училищно и предучилищно образование, като за нарушения са издадени общо 223 наказателни постановления по чл. 347 от Закона за предучилищното и училищното образование.

Областният управител проф. д-р Любомира Попова заедно с министъра на образованието и науката г-н Красимир Вълчев, кмета на община Велико Търново инж. Даниел Панов и началника на Регионално управление по образование г-жа Розалия Личева проведоха среща с директорите на училища и детски градини от областта. На срещата бяха обсъдени въпроси, свързани с организацията на работа в училищата и с финансирането на специалности.

**VII. Ефективно управление на средствата от ЕС за осигуряване на максимален положителен ефект.**

**4.5. Подкрепа на общини, териториални структури, бизнеса и НПО при изготвяне, кандидатстване и реализация на проекти.**

През 2018 г. Областен управител на област Велико Търново подкрепи две проектни предложения по Оперативна програма „Добро управление“.

Проект „Изграждане на диалогична среда между държавните институции с гражданското общество“ с водещ бенефициент Сдружение „Алтернативи 2017“ бе насочен към проучване, обследване и разработване на аналитични документи за взаимодействие между структурите на гражданското общество и администрациите на общините Стражица, Елена и Областна администрация Велико Търново, изграждане на партньорско управление чрез създаване на информационно звено за взаимодействие между общинските администрации, областна администрация и структурите на гражданските организации, повишаване на обществената осведоменост и насърчаване на гражданското участие в процесите на формулиране, изпълнение и мониторинг на действащите политики в местната власт.

Проект „За активно гражданско участие на младите хора и младежките организации в процесите на формулиране, изпълнение и мониторинг на политики и законодателство на областно ниво“ с водещ бенефициент Сдружение „Стъпка по стъпка“ бе насочен към повишаване на гражданското участие на младите хора и младежките организации в процесите на формиране, изпълнение и мониторинг на политиките и законодателството на областно ниво.

**Реализиране на дейности, свързани с българското председателство на Съвета на Европейския съюз.**

Областният управител проф. д-р Любомира Попова присъства на официалната церемония за старта на българското председателство на Съвета на Европейския съюз, която бе проведена в Народния театър „Иван Вазов“. В рамките на Комуникационната стратегия на Република България за Европейския съюз, администрацията организира и проведе събития за отбелязване приноса на Република България за спасяването на българските евреи по време на Втората световна война, както и инициативи, свързани с популяризиране на Европейското културно многообразие. Културно-информационните събития за отбелязване приноса на Република България в спасяването на евреите от Холокоста бяха реализирани чрез презентации за историческите събития, свързани със спасението преди 75 години на българските евреи по време на Втората световна война, както и чрез прожекция на филма „Българска рапсодия“ на режисьора Иван Ничев в пет читалища на територията на областта.

За популяризиране на Европейското културно многообразие, бе организирана инициатива "Ден на Австрия във Велико Търново", на която гост бе посланика на Република Австрия. Повече от 200 ученици, изучаващи немски език имаха възможност да се запознаят с културата и традициите на Австрия.

**Международна дейност на регионално ниво**

През 2018 г. областният управител се срещна с генералния консул на Русия в Русе Андрей Громов и посланика на Украйна Микола Балтажи.   
Представени и обсъдени бяха възможностите на региона за развитие на туризма, икономиката и културата, както и възможностите за разширяване на търговските и икономическите връзки.

Областният управител проведе работна среща с представители на делегации от Румъния и Унгария, на която бяха обсъдени възможностите за бъдещо реализиране на съвместни проекти.

През 2018 г. бе проведена Четвъртата среща на местните лидери на страните от Инициативата „16+1“, под мотото „Глобално мислене, действия на местно ниво“. На него областният управител подписа документ за присъединяване на Областна администрация-Велико Търново към Асоциацията на областните управители от Централна, Източна Европа и Китай.

**VIII. Развитие на изкуствата, културните и творчески индустрии, културното наследство и културния туризъм.**

**4.6. Изготвяне на Областен културен календар за културни събития на територията на областта. Съдействие при организиране на културни прояви на територията на областта.**

През отчетния период бе разработен Културен календар за 2018 г., включващ всички културни мероприятия на територията на област Велико Търново, който бе оповестен на официалния интернет сайт на Областен управител Велико Търново.

През годината беше продължена традицията Областен управител на област Велико Търново да подпомага провеждането на културни инициативи. Активно съдействие получиха редица културни прояви като музикалния конкурс „Сребърна Янтра”, Областния конкурс за детска рисунка „Фолклорните традиции в моя роден край“, мероприятията,свързани с фестивалите „Нестия“, Националния фестивал на старата градска песен „С песни от свила – минаха години“ – Свиленград 2018, Фолклорния събор „Златната гъдулка“ 2018, XIV празници на младежкото сценично изкуство „Бургаски изгреви“ – Пролет 2018, Международния фестивал на любителските комедийни театри, пантомима и сатира „Велко Кънев“ – Тополовград 2018, XXII Международен младежки музикален конкурс “Надежди, Таланти, Майстори“ – Добрич, Традиционния народен събор „Света Троица“ – Тополовград и др.

Областният управител присъства на първата информационна среща по сформиране на учредителен комитет на Организация за управление на Старопланински туристически район с център за управление Велико Търново. На срещата бе представена процедурата по създаване на Организацията за управление на туристическите райони, която ще извършва дейности, свързани с регионалните туристически продукти, маркетинга и рекламата им.

Областният управител проф. д-р Любомира Попова участва в среща на високо ниво на министрите на туризма на държавите-членки на ЕС "Туризъм и икономически растеж", на която бяха обсъдени туристическата индустрия като устойчив фактор за икономически растеж и регионална интеграция, както и развитието на регулаторните политики на ЕС, свързани с туризма.

През 2018 г. Областна администрация Велико Търново се включи като партньор на Държавна агенция „Архиви“ в изпълнението на проект на тема „Приноса на Държавен архив Велико Търново за опазване на документалното наследство като част от Европейското културно наследство и идентичност“, финансиран от Национален фонд „Култура“.

Основната цел на проекта е опазване, проучване и популяризиране на културното документално наследство в Държавен архив Велико Търново, свързано с граждани на Велико Търново, учили в Европа и европейски граждани с принос за обществено-културния живот в града през периода XIX-XX век. На 1 октомври 2018 г. пред факултета по изобразително изкуство във Велико Търново бе открита документалната изложба в рамките на проекта. Целеви групи са млади хора, деца от социално слаби семейства, местна общност и български общности в Румъния.

**IX. Устойчива политика за здравословна околна среда. Опазване и оползотворяване на природните ресурси.**

**4.7. Извършване на проверки на проводимостта на речните легла извън урбанизираните територии.**

И през 2018 г. Областен управител на област Велико Търново продължи своята дейност по обезпечаване на нормална проводимост на речните легла, с оглед недопускане на щети. Областен управител назначи междуведомствени комисии, които да извършат оглед и да определят участъци от речни легла извън границите на урбанизираната територия на населените места в област Велико Търново, чиято проводимост е намалена по причини, изискващи предприемане на превантивни дейности по реда на чл. 140, ал. 3 и ал. 6 от Закона за водите, както и да определят количествата и видовете работи, необходими за почистването им.

В община Сухиндол от междуведомствена комисия бяха извършени огледи на 13 участъка по речното легло на р. Росица и водни обекти от поречието на р. Росица, а в община Павликени бе извършен оглед на участък от речното легло на р. Елийска, преминаваща през землището на с. Долна Липница. Огледи на място на речни участъци са извършени и на обекти в общините Стражица, Елена, Велико Търново и Горна Оряховица, като за резултатите от работата на комисиите бяха съставени констативни протоколи.

Извършен бе анализ и приоритизиране на участъци от речни легла извън границите на урбанизираната територия на населените места в област Велико Търново с намалена проводимост, които да бъдат включени в Програма за планово почистване на рeчни участъци с нарушена проводимост извън урбанизираните територии в област Велико Търново за периода 2019-2021 г. В рамките на разработването и предоставянето на бюджетната прогноза 2019 – 2021 г. са планирани необходимите средства за организиране и възлагане изпълнението на дейностите по поддържане проводимостта на речните легла.

През 2018 год. областен управител възложи обществена поръчка с предмет „Етап Іа „Почистване на речното корито на р. Янтра от 0+278.64/НК2/ ÷ 0+555.81/КК3/ км.“, представляващ подобект на етап І „Почистване на речното корито на р. Янтра от 0+000 до 0+1350 км. /Каменен мост/ с дължина 1350 м, включен в ІV участък „200м. преди „Владишки мост“ – каменния мост на път ІІІ-514 „Горна Оряховица – Арбанаси – Велико Търново“ /църква „Св. 40 мъченици“/ до мост на път І-5 „Русе – Велико Търново – Габрово“ при ул. „Цар Иван Асен ІІ“ по течението на реката“, който е част от Обект 1 „Брегозащитни дейности и възстановяване проводимостта на р. Янтра в обхвата на гр. Велико Търново“. Договорът с избрания изпълнител бе сключен в хипотезата на отложено изпълнение, като за целта бе отправено искане до Междуведомствената комисия за възстановяване и подпомагане към Министерски съвет за осигуряване на средствата, необходими за реализиране на възложените дейности.

Областният управител проф. д-р Любомира Попова взе участие в дискусионен форум “Новите инвестиции във ВиК инфраструктура”, организиран от Министерство на регионалното развитие и благоустройството по проект „Подпомагане регионалното инвестиционно планиране на отрасъл ВиК“, финансиран по ОП „Околна среда 2014-2020“. На форума бяха обсъдени новите инвестиции във ВиК мрежата, подготовка на регионалните прединвестиционни проучвания, повишаване капацитета на ВиК операторите и график на обществените поръчки за новата ВиК инфраструктура.

През 2018 г. Областна администрация Велико Търново отново подкрепи и се включи в кампанията „Да изчистим България заедно” на БТВ „Медия груп“. Това бе най-мащабната доброволческа инициатива у нас, която цели да изгради обществена чувствителност по въпросите, свързани с опазването на околната среда и да направи България чиста в дългосрочен план.

**X. Ефективно поддържане, модернизация и развитие на транспортната инфраструктура.**

**4.8. Обсъждане на промени в маршрутните разписания и съгласуване на вътрешнообластната транспортна схема.**

През 2018 г., на основание утвърдени маршрутни разписания от квотите на съответните общини и изискана от тях информация относно фактическото състояние по възлагане на превозите по автобусни линии, бе изготвена и утвърдена Областна транспортна схема, която съдържа информация за всички междуселищни линии, обслужващи две или повече общини, в границите на областта. Областната транспортна схема е публикувана на интернет страницата на областен управител и на Портала за отворени данни.

Областната комисия за обсъждане на промени в Областната транспортна схема разгледа внесените от община Горна Оряховица предложения за промени в маршрутните разписания. Областният управител утвърди промяната в Областната транспортна схема от квотата на община Горна Оряховица.

Представител на Областна администрация Велико Търново присъства на заседание на Комисията за разглеждане на предложения за промени в Републиканската транспортна схема и съдейства за утвърждаване на промяна в маршрутното разписание на автобусна линия Пловдив – Горна Оряховица, част от Републиканската транспортна схема от квотата на област Велико Търново.

**4.9. Извършване на проверки на състоянието на пешеходните пътеки в урбанизираните и извън урбанизираните територии на област Велико Търново.**

През 2018 г. бе сформирана Областна междуведомствена комисия за проверка на пешеходните пътеки в урбанизираните и извън урбанизираните територии на област Велико Търново с представители от Областна администрация Велико Търново, общините на територията на областта, ОД на МВР Велико Търново и ОПУ Велико Търново. Комисията изготви план за действие относно извършване на проверки на състоянието на пешеходните пътеки в урбанизираните и извън урбанизираните територии на област Велико Търново и предложи адекватни мерки за привеждане на пешеходните пътеки съгласно Наредба № 2 от 17.01.2001 г. за сигнализация на пътищата с пътна маркировка.

В резултат на извършените проверки бе изготвена обобщаваща справка, изпратена до Агенция „Пътна инфраструктура“, за състоянието на пешеходните пътеки с информация за: мястото, ширината, цвета и разстоянието на същите, изискванията към строителните продукти, надписите „Погледни“, сигнализацията с пътни знаци, осветеността на повдигнатите пешеходни пътеки, изпълнение на маркировка и други.

През 2018 г., по указания на Окръжна прокуратура Велико Търново, бе извършена и проверка за състоянието на мостовите съоръжения от Републиканската пътна мрежа на територията на областта. Изготвена бе обобщена справка за състоянието на мостовите съоръжения, която съдържа информация за експлоатационното им състояние, създадените условия за пешеходен преход, състоянието на парапетите, съответствието между вертикална и хоризонтална маркировка, достъпът до мостовете, които не отговарят на изискванията за експлоатация като пътни съоръжения.

По инициатива на областния управител проф.д-р Любомира Попова бе сформирана междуведомствена работна група с представители на ОД на МВР Велико Търново, ОПУ Велико Търново и Областна администрация Велико Търново, за извършване проверка на кръстовището между път I-3 при км. 25+925 и път III-405 при км. 46+828 в в близост до село Горна Студена, община Свищов, поради концентрация на пътно-транспортни произшествия. Набелязани бяха конкретни мерки за обезопасяване на участъка, като премахване на крайпътната растителност, възпрепятстваща видимостта, поставяне на необходимата сигнализация, пътни знаци и табели и полагане на оптична маркировка.

Във връзка със зачестили случаи на нерегламентиран превоз на пътници бяха проведени работни срещи с представители на Областна администрация Велико Търново, общините на територията на областта, ТД на НАП, ОД на МВР, Областен отдел „Автомобилна администрация“ Велико Търново и превозвачите на територията на област Велико Търново. Извършени бяха съвместни проверки от ОД на МВР Велико Търново и Областен отдел „Автомобилна администрация“ Велико Търново на лица, извършващи нерегламентиран транспорт.

**XI. Осигуряване на подкрепяща и насърчаваща среда за социална, професионална и личностна реализация на младите хора в страната.**

**4.10. Съдействие за усъвършенстване на механизма за координация, наблюдение и отчитане на националната политика за младежта.**

Във връзка с изпълнението на Националната стратегия за младежта 2010-2020 г. и на база предоставените общински планове за младежта, през 2018 г. бе изготвен Областен план за младежта, чиято основна цел е насочена към към създаване на благоприятна, насърчаваща и подкрепяща среда за успешна професионална реализация и подобряване качеството на живот на младите хора в област Велико Търново.

**4.11. Засилване ефективността та действащите областни съвети и комисии при провеждане на политиките са областно ниво.**

На 12.02.2018 г. бе проведено заседание на Постоянната комисия по заетост към Областен съвет за развитие на област Велико Търново, на което бе обсъдено и прието представеното от Регионално управление на образованието Велико Търново предложение за държавния план-прием за учебната 2018/2019 година. На същото заседание бе обсъдена и организацията относно провеждане на проучване на потребностите на работодателите от работна сила, съобразно изискванията на чл. 10, ал. 2 от Закона за насърчаване на заетостта.

На проведеното на 27.04.2018 г. заседание на Постоянната комисия по заетост, бе обсъден и одобрен Проект на регионална програма за заетост на област Велико Търново за 2018 г. Регионалната програма за заетост предоставя възможност на местните организации и общности да решават проблеми на местните пазари на труда чрез разкриване на нови работни места за безработни лица от уязвимите групи. На база предоставените показатели, свързани с безработицата в областта, и при спазване на приетата методика бяха определени следните работни места:

|  |  |
| --- | --- |
| Областна администрация Велико Търново | 2 работни места на пълен работен ден |
| Община Велико Търново | 5 работни места на пълен работен ден |
| Община Горна Оряховица | 5 работни места на пълен работен ден |
| Община Елена | 5 работни места на пълен работен ден и 1 работно място на 4-часов работен ден |
| Община Златарица | 6 работни места на пълен работен ден |
| Община Лясковец | 4 работни места на пълен работен ден |
| Община Павликени | 6 работни места на пълен работен ден |
| Община Полски Тръмбеш | 5 работни места на пълен работен ден |
| Община Свищов | 6 работни места на пълен работен ден |
| Община Стражица | 7 работни места на пълен работен ден |
| Община Сухиндол | 5 работни места на пълен работен ден |

Програмата бе реализирана на територията на областта в периода юни-ноември 2018 г.

През 2018 г. в Областна администрация Велико Търново бе организирана и проведена дискусия с участието на заместник-министърът на труда и социалната политика, студенти и преподаватели от Великотърновски университет „Св. св. Кирил и Методий”, на която бяха обсъдени съвременните предизвикателства пред специалистите в социалната сфера, необходимостта от усъвършенстване на системата за подкрепа и социална закрила на уязвими групи и лица, както и възможностите за повишаване на качеството на човешките ресурси, обезпечаващи социалните услуги и институции.

Областният управител проф. д-р Любомира Попова бе избрана за областен координатор към Националната стратегия за учене през целия живот. Тя участва в дискусия, която бе проведена в гр. Габрово, в рамките на националния консултативен процес, за обсъждане на въпроси и теми, свързани с мерките за повишаване уменията на възрастните. Участие бе взето и в четвъртото издание на Националните дни за учене през целия живот, което бе проведено в гр. Пловдив и на което бе представена Електронната платформа за учене на възрастни в Европа.

На 10.09.2018 г. бе проведено първото заседание на новосформирания Областен координационен център на област Велико Търново за изпълнение на ПМС № 100 от 8 юни 2018 г. На заседанието бе представен Механизма за съвместна работа на институциите по обхващане и включване в образователната система на деца и ученици в задължителна предучилищна и училищна възраст и бяха набелязани конкретни мерки и действия от страна на отговорните институции.

На 20.07.2018 г. извънредно заседание проведе и Областната комисия за борба с епизоотичните ситуации на територията на област Велико Търново. Членовете на комисията бяха запознати със ситуацията по проникването на заболяванията Инфлуенца (грип) по птиците, Чума по дребните преживни животни и Африканска чума по свинете в България и бяха предприети конкретни мерки за предотвратяване разпространението на територията на област Велико Търново.

На 09.05.2018 г. бе проведено заседание на Областен консултативен съвет по здравеопазване, на което бяха разгледани мнения, становища и предложения във връзка с публикуван проект на Министерство на здравеопазването за обсъждане на Национална здравна карта – 2018 г.

Приета бе областна здравна карта на Област Велико Търново, отразяваща потребностите на населението от достъпна извънболнична и болнична медицинска помощ. По време на заседанието бе представен анализ за осигуреност, необходимост и достатъчност на структури за доболнична, специализирана болнична и болнична помощ и бе дискутирано състоянието на сектор здравеопазване на местно ниво.

**XII. Противодействие на тероризма, организираната престъпност и корупцията.**

**XIII. Създаване на нов ред за преследване на корупцията и противодействие на престъпността.**

**5. Подобряване на координацията и взаимодействието между компетентните институции, работещи по противодействие на корупцията.**

**5.1. Обучение относно практическото приложение на ЗПКОНПИ съвместно с Комисията за противодействие на корупцията и отнемане на незаконно придобито имущество.**

На 31 май 2018 г., по инициатива на Областен управител бе организирана работната среща на членовете на Областен обществен съвет за противодействие на корупцията в област Велико Търново, предствители Комисия за противодействие на корупцията и отнемане на незаконно придобито имущество, представители на общинските администрации и неправителствения сектор. Участие в работната среща взеха г-н Пламен Георгиев – председател на Комисията и г-н Габеров - началник отдел „Правен“ към комисията. Срещата бе насочена към обсъждане на актуални въпроси по прилагане на новия Закон за противодействие на корупцията и незаконно придобитото имущество, подаване на ежегодни декларации за имущество и интереси, установяване на конфликт на интереси, въвеждане на антикорупционни политики и мерки и запознаване със структурата и функциите на Комисията за противодействие на корупцията и отнемане на незаконно придобито имущество новосъздадения орган.

Разяснено бе, че като антикорупционни мерки се предвижда да бъде създаден антикорупционен портал за подаване на сигнали към Комисията в реално време относно корупционни престъпления, да се въведат образователни мерки по промяна в мисленето на подрастващите и изграждане на нетърпимост към корупционни прояви, като по този начин се цели намаляване на нивата на корупцията и увеличаване броя на инвестициите в държавата.

В изпълнение на новия Закон за противодействие на корупцията и за отнемане на незаконно придобитото имущество в Областна администрация Велико Търново бе създадена необходимата организация за регистриране на декларации за имущество и интереси, несъвместимост и за промяна на декларираните обстоятелства. Създаден бе и се поддържа публичен регистър на подадените декларации, който е оповестен на интернет страницата на областен управител в раздел „Експертът информира“.

**Февруари 2019 г.**